N á v r h
na zrušenie a zmenu niektorých úloh z uznesení vlády SR pre ministra kultúry SR

A. Návrh na zrušenie úloh

Úloha č. 7  na mesiac september z Plánu legislatívnych úloh vlády SR na rok 2004 

Znenie úlohy: Návrh zákona, ktorým sa mení a dopĺňa zákon NR SR č. 1/1996 Z. z. o audiovízii v znení neskorších predpisov.

Zdôvodnenie: 
	Vláda Slovenskej republiky uznesením vlády SR č. 26 zo 14. januára 2004, ktorým bol schválený Plán legislatívnych úloh vlády Slovenskej republiky na rok 2004, uložila ministrovi kultúry predložiť v septembri 2004 na rokovanie vlády návrh novely zákona č. 1/1996 Z. z. o audiovízii v znení neskorších predpisov.
	Cieľom návrhu bolo vytvoriť podmienky na plnenie úloh, ktoré Slovenskej republiky vyplývajú z Európskeho dohovoru o ochrane audiovizuálneho dedičstva (ďalej len „Dohovor“) a Protokolu o ochrane televíznej produkcie k Dohovoru. 
	Jednou zo základných úloh vyplývajúcich z Dohovoru je viesť register audiovizuálnych diel. V tomto kontexte je však nevyhnutné riešiť aj otázky spojené s audiovizuálnymi dielami, ku ktorým výkon autorského práva zabezpečuje štát prostredníctvom Slovenského filmového ústavu. Viaceré súvisiace dokumenty potrebné k finalizácii pripravovanej novely sa však stali súčasťou materiálov uskladnených v Štúdiu Koliba a. s., ktorá sa od roku 2001 nachádza v konkurze. Keďže majetok štátu v správe Slovenského filmového ústavu (vrátane dokumentácie) bol archivovaný v Štúdiu Koliba a. s. na základe zmluvy o spolupráci a jednoznačne nie je predmetom konkurzu,  Ministerstvo kultúry SR a Slovenský filmový ústav požiadali správcu konkurznej podstaty o umožnenie jeho prevzatia. 
	V súčasnosti pri skúmaní archiválií (uložených v Štúdiu Koliba a. s.) Ministerstvo kultúry SR dospelo k záveru, že sledované ciele nebude možné riešiť len novelizáciou platného zákona, ale novou komplexnou právnou úpravou, ktorú navrhuje zaradiť do Plánu legislatívnych úloh vlády SR na rok 2005 v mesiaci september.   
	Z uvedených dôvodov žiadame úlohu zrušiť.

Úloha č. 5  na mesiac október z Plánu legislatívnych úloh vlády SR na rok 2004

Znenie úlohy: Návrh zákona, ktorým sa mení a dopĺňa zákon NR SR č. 13/1993 Z. z. o umeleckých fondoch v znení zákona č. 283/1997 Z. z.

Zdôvodnenie: 
	Vláda Slovenskej republiky uznesením vlády SR č. 26 zo 14. januára 2004, ktorým bol schválený Plán legislatívnych úloh vlády Slovenskej republiky na rok 2004, uložila ministrovi kultúry predložiť v októbri 2004 na rokovanie vlády návrh novely zákona NR SR č. 13/1993 Z. z. o umeleckých fondoch v znení zákona č. 283/1997 Z. z.
	Cieľom návrhu bolo vytvoriť mechanizmy garantujúce kontrolu použitia prostriedkov z verejných zdrojov fondu prostredníctvom samosprávnych orgánov fondu.
	V Stratégii štátnej kultúrnej politiky, schválenej uznesením vlády SR č. 1067 z 10. novembra 2004,  sa zdôrazňuje aj význam podporných fondov v oblasti kultúry, v ktorých podiel verejných financií nie je jediným zdrojom. Práve dlhodobo neudržateľný stav najmä v absencii mechanizmov garantujúcich kontrolu použitých prostriedkov z verejných zdrojov fondu prostredníctvom samosprávnych orgánov fondu ukázalo, že riešenie tohto stavu je problematické a veľmi zložité. 	Zamýšľané vytvorenie mechanizmu generovania finančných prostriedkov z rôznych zdrojov, ktorých prostredníctvom by sa malo zabezpečovať financovanie kultúry vo všetkých jej dimenziách, si vyžaduje novú komplexnú legislatívu, ktorá reflektujúc kontinuitu vývoja a transparentnosť financovania posilní zároveň aj kontrolné mechanizmy. Na transponovanie týchto zásadných prvkov nebude postačovať len novelizácia platnej právnej úpravy.  Zámerom Ministerstva kultúry je preto systémovo nadviazať na Stratégiu štátnej kultúrnej politiky a pripraviť celkom novú právnu úpravu, ktorá by komplexnejšie obsiahla podporu neštátneho umenia a kultúry aj prostredníctvom transferu zo štátneho rozpočtu a vytvorenie nového funkčného nástroja na podporu umenia a kultúry na verejnoprávnom základe. 
	Progresívna a dôsledná realizácia reformy v oblasti financovania kultúry vrátane umenia tak, ako je rozpracovaná v Stratégii štátnej kultúrnej politiky, teda vyžaduje novú komplexnú právnu úpravu. Z uvedených dôvodov žiadame úlohu zrušiť.

Úloha č. 4 na mesiac december z Plánu legislatívnych úloh vlády SR na rok 2004 

Znenie úlohy: Návrh zákona, ktorým sa mení a dopĺňa zákon č. 68/1997 Z. z. o Matici slovenskej v znení neskorších predpisov.

Zdôvodnenie: 
	Vláda Slovenskej republiky uznesením vlády SR č. 26 zo 14. januára 2004, ktorým bol schválený Plán legislatívnych úloh vlády Slovenskej republiky na rok 2004, uložila ministrovi kultúry predložiť v decembri 2004 na rokovanie vlády návrh novely zákona č. 68/1997 Z. z. o Matici slovenskej v znení neskorších predpisov.
	Cieľom návrhu bolo upraviť niektoré ustanovenia, ktoré budú novo vymedzovať úlohy zverené Matici slovenskej štátom, ako aj jej postavenie, pôsobnosť, zloženie a vznik orgánov, spôsob hospodárenia, financovania a nakladania s majetkom štátu, ktorý spravuje.
	Jednou z hlavných úloh vyplývajúcej so Stratégie štátnej kultúrnej politiky, schválenej uznesením vlády SR č. 1067 z 10. novembra 2004, je dopracovanie optimálneho modelu fungovania moderných kultúrnych inštitúcií a špecifikácia potreby a vhodnosti transformácie existujúcich inštitúcií. Súčasná právna úprava postavenia, úloh a činnosti Matice slovenskej je zastaraná a už nezodpovedá spoločenským potrebám. 
	Príprava novelizácie platného zákona poukázala na potrebu širokých úprav presahujúcich rámec novely. Sledované zámery v niektorých aspektoch kolidovali  nielen s transformačnými cieľmi Stratégie štátnej kultúrnej politiky, ale aj s pripravovaným zákonom o Slovákoch žijúcich v zahraničí. Len samotná novelizácie platného zákona by nebola dostatočným nástrojom na komplexné riešenie postavenia a úloh Matice slovenskej ako modernej kultúrnej inštitúcie, pôsobiacej v zmenených podmienkach nielen v rámci Slovenskej republiky, ale najmä v kontexte jej etablovania sa v Európskej únii. Predpokladom komplexného riešenia tejto problematiky je však širšia názorová zhoda najmä medzi Maticou slovenskou, Národnou radou Slovenskej republiky, vládou SR, ale aj  Generálnym sekretariátom pre zahraničných Slovákov.
	Z uvedených dôvodov žiadame úlohu zrušiť.

Úloha č. 7 na mesiac november v Pláne práce vlády SR na rok 2003 (v znení uznesenia vlády SR č. 1141 z 2. decembra 2003)

 Znenie úlohy: Návrh transformácie Slovenského centra dizajnu.

Zdôvodnenie: 
	Vláda Slovenskej republiky uznesením vlády SR č. 1381 z 18. decembra 2002, ktorým bol schválený Plán práce vlády Slovenskej republiky na rok 2003, v znení uznesenia vlády SR č. 1141 z 2. decembra 2003, ktorým sa menil termín plnenia úlohy č. 7 na mesiac november, uložila ministrovi kultúry predložiť na rokovanie vlády návrh transformácie Slovenského centra dizajnu (ďalej len „Centrum“). Termín plnenia tejto úlohy bol následne listom predsedu vlády SR č. 7186/2004/KPV OSV zo dňa 10. júna 2004 určený do 31. decembra 2004.
	Východiská decentralizácie, resp. transformácie inštitúcií v zriaďovateľskej pôsobnosti Ministerstva kultúry SR, Centrum nevynímajúc, zakladá Stratégia štátnej kultúrnej politiky schválená uznesením vlády SR č. 1067 z 10. novembra 2004. 
	V súlade s harmonogramom Stratégie štátnej kultúrnej politiky určujúcim ciele by mali byť v roku 2005 spracované aj príslušné legislatívne úpravy, ktoré umožnia jeho realizáciu. Bez takýchto legislatívnych úprav nie je možné pripraviť ani transformáciu Centra tak, aby sa odstránilo riziko jeho opakovanej transformácie.
	V súčasnosti Ministerstvo kultúry SR analyzuje ekonomický potenciál jednotlivých odvetví kultúrneho priemyslu. Absencia tejto analýzy môže pre transformáciu Centra znamenať riziko likvidácie podpory dizajnu alebo aj duplicitu činností s následným nedôvodným financovaním niektorých činností Centra.
	Samostatný mechanizmus podpory vybraných odvetví kultúrneho priemyslu v rámci grantových finančných nástrojov (výhľadovo umelecký fond), zdôrazňujúci nepriame a neselektívne metódy podpory, nie je zatiaľ prepracovaný do takej miery, aby eliminoval nadmerné riziko likvidácie podpory dizajnu na Slovensku, keďže by sa mal vzťahovať aj na Centrum po jeho transformácii.
	Ministerstvo kultúry SR spracúva tiež model monitorovacej inštitúcie – Kultúrneho observatória – a jej prepojenia na ostatné zložky rezortu; v prípravnej fáze bude Ministerstvo kultúry SR projekt priebežne konzultovať s príslušnými orgánmi Európskej komisie tak, aby registrované údaje, analýzy a interpretácie boli konformné s európskymi štandardami. 
	Po zvážení uvedených súvislostí možno transformáciu Centra považovať v tomto období za predčasnú, pretože nie je možné eliminovať nadmerné riziká, predovšetkým riziko viacerých transformácií v krátkom čase. 
	Z uvedených dôvodov žiadame úlohu zrušiť.

Úloha č. 1 mesiac december z Plánu práce vlády SR na rok 2004

Znenie úlohy: Návrh opatrení na zaradenie registra kultúry do kultúrneho portálu Európskej komisie.

Zdôvodnenie: 
	Vláda Slovenskej republiky uznesením vlády SR č. 1223 zo 17. decembra 2003, ktorým bol schválený Plán práce vlády Slovenskej republiky na rok 2004, uložila ministrovi kultúry predložiť v decembri 2004 na rokovanie vlády návrh opatrení na zaradenie registra kultúry do kultúrneho portálu Európskej komisie.
	Východiskový projekt Registra kultúry, ktorý by mal byť integrovaným portálom už existujúcich a pripravovaných parciálnych informačných systémov rezortu kultúry a  jednotným informačným systémom kultúry zahŕňajúcim aktuality, zásadné dokumenty vrátane právnych predpisov, napredoval aj v roku 2004. 
	Za správcu a prevádzkovateľa Registra kultúry bola, vzhľadom na technické a odborné predpoklady a personálne zabezpečenie, vybraná Univerzitná knižnica Bratislava ako budúce Multifunkčné kultúrne a knižničné centrum. V súčasnosti sa pripravuje výberové konanie na spracovanie implementačného projektu; dopracované už boli nové čiastkové informačné systémy Registra, napr. Geografický informačný systém Slovenska (GIS), Knižničný informačný systém tretej generácie (KIS3G) a Centrálna evidencia muzeálnych zbierok (CEMUZ). 
	Predmetnú úlohu s poukazom na uvedené možno považovať za parciálnu a v kontexte Stratégie štátnej kultúrnej politiky, schválenej uznesením vlády SR č. 1067 z 10. novembra 2004, aj predčasnú; plnenie úloh súvisiacich s Registrom kultúry a jeho penetráciou nevyhnutne musí reflektovať na Stratégiu štátnej kultúrnej politiky a simplifikovať jej implementáciu. 
 	Z uvedených dôvodov žiadame úlohu zrušiť.

Úloha č. 3 mesiac december z Plánu práce vlády SR na rok 2004 

Znenie úlohy: Návrh modelu transformácie príspevkových organizácií v rezorte kultúry.

Zdôvodnenie: 
	Vláda Slovenskej republiky uznesením vlády SR č. 1223 zo 17. decembra 2003, ktorým bol schválený Plán práce vlády Slovenskej republiky na rok 2004, uložila ministrovi kultúry predložiť v decembri 2004 na rokovanie vlády návrh modelu transformácie príspevkových organizácií v rezorte kultúry.
	Obdobne ako pri transformácii Slovenského centra dizajnu (úloha č. 7 na mesiac november v Pláne práce vlády SR na rok 2003) súvisia dôvody zrušenia úlohy s aplikáciou Stratégie štátnej kultúrnej politiky schválenej uznesením vlády SR č. 1067 z 10. novembra 2004 a jej východiskami pre decentralizáciu, resp. transformáciu príspevkových organizácií v zriaďovateľskej pôsobnosti Ministerstva kultúry SR.     
	Z uvedeného dôvodu žiadame úlohu zrušiť.

B. Návrh na zmenu termínu plnenia úlohy

Úloha B.2  uznesenia vlády SR č. 589 z 27. júna 2001 (v znení uznesenia vlády SR č. 19 zo 14. januára 2004)

Navrhovaná zmena: Zmeniť termín plnenia úlohy, a to „do 31. decembra 2005“.

Zdôvodnenie: 
	Vláda Slovenskej republiky uznesením vlády SR č. 589 z 27. júna 2001, ktoré bolo zmenené uznesením vlády č. 19 zo 14. januára 2004, uložila ministrovi kultúry predložiť na rokovanie vlády do 31. decembra 2004 návrh novely zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov.
	Cieľom návrhu bolo zladenie predmetného zákona so stratégiou pozemného digitálneho vysielania v systéme DVB-T. Nevyhnutným predpokladom tejto novelizácie však je
1.	optimalizácia využitia frekvenčného spektra; v súčasnosti prebieha medzinárodná koordinácia vo vzťahu k DVB-T a DAB, najmä aktualizácia ženevského, resp. štokholmského plánu,
2.	kvantifikácia ekonomických, sociálnych a iných prínosov, ktorá je súčasťou riešenia úloh Pilotného projektu digitálneho TV vysielania v systéme DVB-T; analýzy ekonomických, sociálnych a právnych aspektov Ministerstvo dopravy, pôšt a telekomunikácií SR plánuje na rok 2005,
3.	analýza parciálnych výsledkov skúšobného vysielania DVB-T; skúšobná prevádzka vysielania sa predpokladá počas roku 2005.
   
Novelizáciu predmetného zákona možno v tomto období považovať za predčasnú, a to najmä s ohľadom na absenciu parciálnych výsledkov skúšobného vysielania a vyhodnotenia analýz ekonomických, sociálnych a právnych aspektov dopadu DVB-T na duálny systém,  s negatívnym dôsledkami na technologický progres telekomunikačného sektora ako celku.     
   	 
	Vzhľadom na termíny plnenia úloh uvedených v bodoch 1 až 3 (rok 2005), ktoré sú predpokladom prípravy novelizácie zákona, žiadame zmeniť termín plnenia úlohy zmeniť tak, aby novelizácia zákona predchádzala ukončeniu skúšobného vysielania v roku 2006, teda na koniec roku 2005.